ΕΞΟΙΚΟΝΟΜΗΣΗ ΚΑΤ’ ΟΙΚΟΝ ΙΙ – β’ φάση

Το πρόγραμμα «Εξοικονόμηση κατ’ Οίκον ΙΙ» συνίσταται στην παροχή κινήτρων για την υλοποίηση παρεμβάσεων με στόχο την εξοικονόμηση ενέργειας στο οικιακό κτιριακό τομέα, τη μείωση της ενεργειακής κατανάλωσης και κατά συνέπεια του ενεργειακού κόστους των νοικοκυριών.

# απολογισμός α’ φάσης

Κατά την α’ φάση υλοποίησής του χρηματοδοτήθηκαν παρεμβάσεις συνολικού προϋπολογισμού 640 εκατ. ευρώ, εκ των οποίων τα 362 εκατ. ευρώ χρηματοδοτήθηκαν μέσω επιδοτήσεων από πόρους του ΕΣΠΑ και του ΠΔΕ. Συνολικά αναβαθμίστηκαν ενεργειακά περί τις 43.000 κατοικίες.

Στη β’ φάση Οι διαθέσιμοι πόροι θα ανέλθουν σε 250 εκατ. ευρώ, τα οποία εκτιμάται ότι θα χρηματοδοτήσουν παρεμβάσεις σε 20.000 – 25.000 κατοικίες.

# περίγραμμα β΄φάσης

Στο πρόγραμμα μπορούν να ενταχθούν μονοκατοικίες, πολυκατοικίες και μεμονωμένα διαμερίσματα, τα οποία διαθέτουν οικοδομική άδεια ή άλλον νομιμοποιητικό έγγραφο. Ειδικά οι πολυκατοικίες έχουν δικαίωμα ένταξης στο πρόγραμμα, για τις οποίες θα ισχύει ότι η κάθε μια θα λογίζεται ως μία κατοικία, ως μία μονάδα. Μπορούν να συμμετέχουν φυσικά πρόσωπα τα οποία έχουν το δικαίωμα κύριας κυριότητας και πληρούν τα παρακάτω εισοδηματικά κριτήρια.

|  |  |  |  |  |  |
| --- | --- | --- | --- | --- | --- |
|  | ατομικόεισόδημα(σε ευρώ) | οικογενειακόεισόδημα(σε ευρώ) | βασικό ποσοστό επιχορήγησης | αύξηση επιχορήγησης ανά προστατευόμενο μέλος | μέγιστο ποσοστό επιχορήγησης |
| 1 | έως 10.000 | έως 20.000 | 60% | 5% | 70% |
| 2 | 10.000 έως 15.000 | 20.000έως 25.000 | 50% | 5% | 70% |
| 3 | 15.000 έως 20.000 | 25.000 έως 30.000 | 40% | 5% | 70% |
| 4 | 20.000 έως 25.000 | 30.000 έως 35.000 | 35% | 5% | 70% |
| 5 | 25.000 έως 30.000 | 35.000 έως 40.000 | 30% | 5% | 50% |
| 6 | 30.000 έως 35.000 | 40.000 έως 45.000 | 25% | 5% | 50% |
| 7 | άνω των 35.000 | άνω των 45.000 | 0% | 0% | 0% |

Το πρόγραμμα ενεργοποιείται στις αρχές του β’ εξαμήνου, προκειμένου να υπάρξει το χρονικό περιθώριο ώστε να αξιοποιηθούν ως μεγέθη αναφοράς τα εισοδήματα του 2018. Από τον παραπάνω πίνακα γίνεται σαφές ότι έμφαση δίνεται στην ένταξη οικογενειών με παιδιά (5% για κάθε ανήλικο μέλος-έως και 2 παιδιά) και νοικοκυριών με χαμηλά εισοδήματα. Η 7η κατηγορία αν και δεν μπορεί να λάβει επιχορήγηση, δύναται να επωφεληθεί από το πρόγραμμα μέσω της λήψης άτοκου δανείου. Ισχύει η αποσύνδεση της υποχρέωσης λήψης δανείου από τη συμμετοχή στο πρόγραμμα, δηλαδή η λήψη δανείου δεν είναι υποχρεωτική. Ο προϋπολογισμός της κάθε αίτησης δεν θα υπερβαίνει τα 25.000 ευρώ.

# διαδικασία ένταξης

Οι ενδιαφερόμενοι πολίτες θα μπορούν να συμπληρώνουν την αίτηση ένταξης τους στο πρόγραμμα, μέσω της ειδικής ιστοσελίδας και της ειδικής πλατφόρμας του προγράμματος, όπου και θα ελέγχουν αν τηρούν τα παραπάνω κριτήρια. Οι αιτήσεις θα γίνονται μόνο ηλεκτρονικά και η ηλεκτρονική αίτηση, θα επέχει θέση υπεύθυνης δήλωσης. Με την απλούστευση της διαδικασίας της αίτησης, διευκολύνονται οι πολίτες, καθώς και μειώνεται σημαντικά η γραφειοκρατία. Ακόμη, μέσω της ηλεκτρονικής αίτησης, οι ενδιαφερόμενοι θα μπορούν να επιλέγουν αν θα ζητήσουν χορήγηση δανείου ή όχι. Στη συνέχεια, εφόσον πληρούν τις προϋποθέσεις συμμετοχής, θα έχουν τη δυνατότητα να επιλέξουν τον χρηματοπιστωτικό οργανισμό στον οποίο θα απευθυνθούν, χωρίς να χρειάζεται η φυσική τους παρουσία, ο οποίος στη συνέχεια θα εξετάζει την πιστοληπτική τους ικανότητα.

# προϋποθέσεις ένταξης

Απαραίτητη προϋπόθεση για την ένταξη στο πρόγραμμα είναι η διενέργεια ενεργειακής επιθεώρησης από Ενεργειακό Επιθεωρητή, ο οποίος και θα εκδίδει το απαιτούμενο Πιστοποιητικό Ενεργειακής Απόδοσης. Στη συνέχεια, οι παρεμβάσεις θα επιλέγονται σύμφωνα με τα ευρήματα/αποτελέσματα της επιθεώρησης, με στόχο την επίτευξη της μέγιστης εξοικονόμησης ενέργειας και τη μέγιστη βελτίωση της ενεργειακής απόδοσης των κατοικιών. Μετά την υλοποίηση των παρεμβάσεων, θα διεξάγεται δεύτερη ενεργειακή επιθεώρηση, ώστε να ελέγχεται κατά πόσο έχουν επιτευχθεί οι στόχοι που είχαν τεθεί, και κατά συνέπεια η αντίστοιχη επιχορήγηση.

Το κόστος του Ενεργειακού Επιθεωρητή ή Συμβούλου Έργου, θα καλύπτεται από το Πρόγραμμα εφόσον βέβαια η αίτηση λάβει την απαιτούμενη έγκριση. Οι παρεμβάσεις που μπορούν να γίνουν από τους ενδιαφερόμενους θα αφορούν τις εξής κατηγορίες:

1. αντικατάσταση κουφωμάτων

2. τοποθέτηση συστημάτων σκίασης

3. τοποθέτηση θερμομόνωσης στο κτηριακό κέλυφος

4. αναβάθμιση συστήματος θέρμανσης / ψύξης

5. αναβάθμιση συστήματος παροχής ζεστού νερού χρήσης

Οι παραπάνω παρεμβάσεις θα πρέπει να:

* ικανοποιούν τις ελάχιστες απαιτήσεις του ΚΕΝΑΚ
* επιτυγχάνουν εξοικονόμηση πρωτογενούς ενέργειας μεγαλύτερης από το 40% της κατανάλωσης (kWh/m2) του κτηρίου αναφοράς για τις κατηγορίες 1 και 2 του πίνακα
* επιτυγχάνουν εξοικονόμησης πρωτογενούς ενέργειας μεγαλύτερης από το 70% της κατανάλωσης (kWh/m2) του κτηρίου αναφοράς για τις υπόλοιπες κατηγορίες

# κριτική σε πρόσφατη σχετική εξαγγελία ΝΔ

Η προεκλογική εξαγγελία είναι: *«Καθιερώνουμε έκπτωση 40-50% για όλες τις εργασίες ενεργειακής, λειτουργικής και αισθητικής αναβάθμισης, συντήρησης και αξιοποίησης των κτιρίων. Οι πολίτες θα δαπανούν τα χρήματα, θα κρατούν τα τιμολόγια και θα έχουν την έκπτωση φόρου που θα μπορούν να τη χρησιμοποιήσουν για να καλύψουν οποιαδήποτε φορολογική τους υποχρέωση μέσα στην επόμενη τριετία».*

Προκειμένου ένα πρόγραμμα εξοικονόμησης ενέργειας να επιτύχει τον στόχο του, είναι απαραίτητη η καταγραφή της κατάστασης πριν και μετά, μέσω Πιστοποιητικών Ενεργειακής Απόδοσης (ΠΕΑ). Προκαλεί ιδιαίτερη εντύπωση ότι στη συγκεκριμένη εξαγγελία γίνεται λόγος για πρόγραμμα εξοικονόμησης, που όμως θα χρηματοδοτεί εργασίες τόσο ενεργειακής αναβάθμισης όσο και λειτουργικής και αισθητικής. Δεν υπάρχει, δε, αναφορά στον έλεγχο της αναβάθμισης μέσω ΠΕΑ.

Η πρόταση της ΝΔ δεν στοχεύει στην εξοικονόμηση ενέργειας και την εκπλήρωση των στόχων του Εθνικού Σχεδίου για την Ενέργεια και την Κλιματική Αλλαγή. Η κλιματική αλλαγή αξιοποιείται ως πρόσχημα προκειμένου να τονωθεί η αγορά ακινήτων, πρωτίστως στηρίζοντας τους ισχυρότερους, καθώς δεν υπάρχουν εισοδηματικά κριτήρια και δεν προβλέπεται άτοκος δανεισμός, οπότε το πρόγραμμα μπορούν να αξιοποιήσουν μόνο όσοι διαθέτουν τα κεφάλαια. Προσχηματικά αξιοποιείται και το επιχείρημα ότι μέσω των φοροαπαλλαγών θα παταχθεί η φοροδιαφυγή, καθώς η ύπαρξη τιμολογίων είναι προφανώς απαραίτητη και στο τρέχον πρόγραμμα εξοικονόμησης ενέργειας.